Reserwebank waarsku resessie kan verdiep | Maroela Media
Lesetja Kganyago, goewerneur van die Suid-Afrikaanse Reserwebank, het Dinsdag gewaarsku die land se ekonomiese resessie kan verder verdiep indien daar nie beleidsekerheid kom oor mynbou en landbou, die twee sektore wat bygedra het tot groei in die eerste kwartaal, nie.
"Op die oomblik is daar beleidsonsekerheid in hierdie twee sektore, wat beteken ons gaan in nog 'n dieper resessie ingaan indien die sekerheid nie herstel word nie. Hoe gouer daar beleidsekerheid kom, hoe beter sal dit vir ons sosio-ekonomiese welvaart wees," het Kganyago aan die parlement se staande komitee oor finansies gesê.
Kganyago het die komitee ingelig oor die rol van die bank en die vooruitsig vir die ekonomie.
Hy het gesê daar kan nie van 'n mynmaatskappy verwag word om 'n 30 jaar lange belegging te maak wanneer daar beleidsveranderinge is elke keer wanneer 'n nuwe minister in die portefeulje aangestel word nie. "Dieselfde geld as jy 'n boer is en jou moet bekommer oor die langtermyn. Dieselfde geld as jy 'n fabriekseienaar is."
Kganyago het daarop gewys dat Suid-Afrika en Venezuela die enigste groot ekonomieë is wat tans in 'n resessie is ten spyte van 'n verbetering in die wêreldekonomie. Dit beteken dat Suid-Afrika se probleme nie net op die globale ekonomiese klimaat geblameer kan word nie, maar dat daar eerder spesifieke probleme in die land self is.
"Ons probleme is eiesoortig," het hy gesê, maar bygevoeg die afname in vertroue in die ekonomie kon deur politieke gebeure "oordryf" geword het.
Kganyago was baie beslis dat die Reserwebank sy onafhanklikheid sal behou en het verwys na adv. Busisiwe Mkhwebane, die openbare beskermer (OB), se aanbeveling dat die parlement die grondwetlike mandaat van die bank hersien.
Hy het gesê die OB se verslag is in Mei bekendgestel toe hy op pad was na 'n vergadering van die Bank for International Settlements en dat die reaksie van sy eweknieë dit duidelik gemaak het dat die verslag "nie gehelp het" om vertroue in die plaaslike ekonomie te herstel nie.
Kganyago het gesê groot handelsvennote het aangedui dat onsekerheid 'n ingrypende impak op beleggersvertroue in Suid-Afrika het. Hy het beklemtoon dat persone wat probeer om met die mandaat van die bank in te meng "'n stryd te wagte kan wees".